A Bizottság határozata
(2003. június 13.)
a lazacok fertőző vérszegénységének (ISA) gyanúját vagy megerősítését követően a körzetek kialakítására és a hatósági megfigyelésre vonatkozó kritériumok megállapításáról
(az értesítés a C(2003) 1831. számú dokumentummal történt)
(EGT vonatkozású szöveg)
(2003/466/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 806/2003/EK rendelettel [1] módosított, a tenyésztett víziállatok és az akvakultúra-termékek forgalomba hozatalára irányadó állat-egészségügyi feltételekről szóló, 1991. január 28-i 91/67/EGK tanácsi irányelvre [2], és különösen annak 15. cikkére,
tekintettel a legutóbb a 2001/288/EK bizottsági határozattal [3] módosított, az egyes halbetegségek elleni védekezés céljából közösségi minimumintézkedések bevezetéséről szóló, 1993. június 24-i 93/53/EK tanácsi irányelvre [4], és különösen annak 5. cikke (2) bekezdésére, valamint 6. cikkére,
mivel:
(1) A 93/53/EGK irányelv előírja, hogy az I. és II. listán szereplő (a 91/67/EGK irányelv A. mellékletében említett) betegségek jelenlétére vonatkozó mintavételt és laboratóriumi vizsgálatot a 91/67/EGK irányelv 15. cikkével összhangban megállapított eljárások alkalmazásával kell elvégezni.
(2) A II. listán szereplő halbetegségek, a pisztrángok vírusos vérfertőzése (VHS), valamint a pisztrángfélék fertőző vérképzőszervi elhalása (IHN) kimutatására és megerősítésére szolgáló mintavételi terveket és diagnosztikai eljárásokat a 2001/183/EK bizottsági határozat [5] állapítja meg.
(3) A 93/53/EGK irányelv 5. cikkének (2) bekezdése, valamint 6. cikke szerint valamennyi gazdaságot, amely egy lazacok fertőző vérszegénysége (ISA) vírusával való fertőzöttségre gyanús vagy megerősítetten azzal fertőzött gazdasággal azonos vízgyűjtő területen vagy part menti övezetben található, hatósági megfigyelés alá kell helyezni. Meg kell határozni a körzetek kialakítására és a hatósági megfigyelésre vonatkozó kritériumokat.
(4) Az ISA kimutatására és megerősítésére szolgáló mintavételi tervek és diagnosztikai eljárások meghatározása, valamint az ISA gyanúját vagy megerősítését követően a körzetek kialakítására és a hatósági megfigyelésre vonatkozó kritériumok megállapítása érdekében hal-egészségügyi és laboratóriumi szakértőkkel konzultáltak. Ezen túlmenően figyelembe kell venni a Nemzetközi Állatjárványügyi Hivatal (OIE) Víziállat-betegségek diagnosztikai kézikönyvének aktuális kiadásában az ISA diagnózisára vonatkozóan megállapított iránymutatásokat is.
(5) Megfelelő időt kell biztosítani ezen új követelmények végrehajtásához.
(6) Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A lazacok fertőző vérszegénysége (ISA) kimutatására és megerősítésére szolgáló mintavételi terveket és diagnosztikai eljárásokat, valamint az ISA gyanúját vagy megerősítését követően a körzetek kialakítására és a hatósági megfigyelésre vonatkozó kritériumokat e határozat melléklete állapítja meg.
2. cikk
Ezt a határozatot 2003. október 23-tól kell alkalmazni.
3. cikk
Ennek a határozatnak a tagállamok a címzettjei.
Kelt Brüsszelben, 2003. június 13-án.